b'\n_START_ARTICLE_\nTampereen akateeminen sinfoniaorkesteri\n_START_PARAGRAPH_\nTampereen akateeminen sinfoniaorkesteri (TASO) on kev\xc3\xa4\xc3\xa4ll\xc3\xa4 2003 perustettu Tampereen ensimm\xc3\xa4inen opiskelijasinfoniaorkesteri. TASO on esiintynyt kotikaupunkinsa lis\xc3\xa4ksi mm. Helsingiss\xc3\xa4, Turussa, Tallinnassa, Jyv\xc3\xa4skyl\xc3\xa4ss\xc3\xa4 ja Sein\xc3\xa4joella. Orkesteri j\xc3\xa4rjest\xc3\xa4\xc3\xa4 vuosittain v\xc3\xa4hint\xc3\xa4\xc3\xa4n kaksi sinfoniaorkesterikonserttia, joiden lis\xc3\xa4ksi toimintaan kuuluvat mm. viihde- ja joulukonsertit, tilausesiintymiset ja juhlatanssiaiset. TASO esiintyy my\xc3\xb6s kamariorkesterina, ja orkesterin j\xc3\xa4senten perustamat kamarimusiikkiyhtyeet konsertoivat aktiivisesti._NEWLINE_Vuonna 2009 Tampereen yliopiston ylioppilaskunta my\xc3\xb6nsi orkesterille Vappulakki-palkinnon tunnustuksena monivuotisesta ty\xc3\xb6st\xc3\xa4 opiskelijakulttuurin hyv\xc3\xa4ksi. TASO on tehnyt yhteisty\xc3\xb6t\xc3\xa4 taiteilijoiden kanssa, joista mainittakoon pianisti Antti Siirala, sellisti Samuli Peltonen, viihdetaiteilija Simo Frang\xc3\xa9n ja n\xc3\xa4yttelij\xc3\xa4 Eila Roine.\n_START_SECTION_\nHistoria\n_START_PARAGRAPH_\nOrkesteri syntyi jatkumona vuonna 1998 perustetulle jousiorkesteri TYVI:lle (Tampereen yliopiston viulistit), ja vuoteen 2008 asti orkesteri toimi nimell\xc3\xa4 Tampereen yliopiston sinfoniaorkesteri. Ensimm\xc3\xa4isen konserttinsa nykyinen sinfoniaorkesteri TASO piti 7.5.2003 Tampereen yliopiston juhlasalissa.\n_START_SECTION_\nKapellimestari\n_START_PARAGRAPH_\nTASOn perustamisesta l\xc3\xa4htien orkesterin taiteellisena johtajana on toiminut kapellimestari Kimmo Tullila, jonka johdolla orkesteri on esitt\xc3\xa4nyt useita orkesterikirjallisuuden suurteoksia. Tullila oli perustamassa TASOa vuonna 2003.'